
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāju interešu pārstāve
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar apavu kvalitātes neatbilstību. 
No lietas materiāliem izriet, ka 2025. gada 16. jūnijā sabiedrības veikalā tika iegādāti jauni Nike WMNS AIR FORCE 1 ’07 apavi, artikuls DD8959-001, par 129,99 EUR. Apavi tika lietoti ikdienas vajadzībām, un nepilna gada laikā abu apavu ārējās zoles papēžu daļā izveidojās caurumi. 2026. gada 30. maijā patērētājs vērsās pie sabiedrības, pieprasot atmaksāt par preci samaksāto naudas summu. Ar 2026. gada 4. jūnija atbildi sabiedrība prasību noraidīja, norādot, ka ražošanas defekts nav konstatēts un bojājums radies mehāniskas iedarbības rezultātā. Patērētājs Komisijai lūdza atzīt apavus par līguma noteikumiem neatbilstošu preci un atmaksāt par tiem samaksāto naudas summu. 
Sabiedrība lietā sniegusi skaidrojumu, ka zolēs konstatētie caurumi neesot ražošanas vai materiālu kvalitātes neatbilstība, bet gan dabiskas lietošanas un intensīvas slodzes izraisīts ārējās zoles nodilums. Sabiedrība norādījusi, ka papēžu zona ir pakļauta pastiprinātai berzei un spiedienam, pārbaudes laikā neesot konstatēta materiāla sastāva neatbilstība, strukturāls bojājums vai nekvalitatīvs materiālu savienojums, un tādēļ prasību atmaksāt naudu uzskatījusi par nepamatotu. 
Komisija, izvērtējot lietas materiālus, pušu paskaidrojumus, pirkumu apliecinošo dokumentu un apavu fotogrāfijas, secina, ka patērētāja prasība ir apmierināma, nosakot apavu maiņu pret līguma noteikumiem atbilstošu preci. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Komisija konstatē, ka apavi kopumā ir labā stāvoklī un lietas materiāli neliecina par tādu neatbilstošu lietošanu vai kopšanu, kas izskaidrotu abu apavu ārējo zoļu izdilšanu līdz caurumu izveidei ļoti īsā faktiskās lietošanas periodā. Abu zoļu bojājuma raksturs un apmērs nav samērojams ar pārējās apavu daļas stāvokli. 
Komisija secina, ka ārējās zoles materiālam ražošanas procesā nav pievienots pietiekams pildvielu daudzums, kā rezultātā zoles materiālam nav nodrošināta ikdienas lietošanai pamatoti sagaidāmā nodilumizturība. Tādējādi konstatētais ļoti straujais zoļu nodilums ir ražošanas defekts, nevis parasts preces nolietojums. Sabiedrības vispārīgais skaidrojums par mehānisku iedarbību, berzi un intensīvu ekspluatāciju neatspēko lietā konstatēto preces neatbilstību. 
No minētā izriet, ka apavi neatbilst līguma noteikumiem, jo to kvalitāte un ilgizturība neatbilst īpašībām, kuras patērētājs var pamatoti sagaidīt no jauniem ikdienas apaviem, ņemot vērā preces veidu, cenu un paredzēto lietojumu. 
Komisija norāda, ka atbilstoši PTAL 28.panta otrajai daļai līguma noteikumiem neatbilstošas preces gadījumā sākotnēji nodrošināms tāds tiesiskās aizsardzības līdzeklis, kas atjauno preces atbilstību līguma noteikumiem. Konkrētajā gadījumā apavu maiņa pret tādiem pašiem vai līdzvērtīgiem līguma noteikumiem atbilstošiem apaviem ir iespējama un samērīga. Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

apmierināt patērētāja prasību. 
Sabiedrībai veikt 2025. gada 16. jūnijā iegādāto Nike WMNS AIR FORCE 1 ’07 apavu, artikuls DD8959-001, maiņu pret līdzvērtīgiem līguma noteikumiem atbilstošiem apaviem. 


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

